**Конкурс «Фэст»**

**(фальклор, этнаграфія, спадчына, традыцыі) для вучняў VII—X класаў**

Мэты: пашырыць веды школьнікаў пра свой родны кран, беларускую культуру, вусную народную творчасць, абрады і народныя традыцыі, паказаць узаемасувязь культуры і быту; развіваць вобразнае і лагічнае мысленне; выхоўваць патрыятычныя пачуцці, абуджаць цікавасць да вывучэння краязнаўчага матэрыялу.
Абсталяванне: плакаты-эпіграфы, матэрыял для правядзення бліц-конісурсаў, выстава кніг і альбомаў, лато.

Ход мерапрыемства

I. Арганізацыйны момант.
II. Паведамленне мэты мерапрыемства.
*Уступнае слова настаўніка.*
Настаўнік. Дарагія сябры! Сёння ў нас незвычайнае мерапрыемства. Мы праводзім фэст. А што азначае гэтае слова? *(Адказы вучняў.)*
Так, фэст — гэта свята, на якое збіраюцца людзі з пэўнай нагоды. Я спадзяюся, што на наш фэст, на наша свята трапілі таксама невыпадковыя людзі, а сабраліся ў гэтай зале толькі тыя, хто сапраўды любіць нашу родную мову, хто шануе памяць продкаў, хто цікавіцца, як яны жылі, якія традыцыі мелі. Хай жа святочны настрой захаваецца ў вас на працягу ўсяго мерапрыемства.
III. Знаёмства з умовамі конкурсу.
Удзел у конкурсе прымаюць дзве каманды. Прапануецца наступная тэматыка конкурсных заданняў:
Ф — фальклор (загадкі, прыказкі, казкі);
Э — этнаграфія (прадметы побыту, адзенне, абутак, прылады працы і г. д.);
С — спадчына (легенды пра ўзнікненне гарадоў, пра міфічных істот);
Т — традыцыі нашага народа.
Удзельнікі выбіраюць тэму і нумар пытання. Калі адна каманда дае памылковы адказ, спрабуе сілы другая каманда. У бліц-конкурсах прымаюць удзел абедзве каманды.
IV. Правядзенне конкурсу.
V. Падвядзенне вынікаў конкурсу.
VI. Заключнае слова настаўніка.
Настаўнік. Зрэж дрэва — і лісточкі скурчацца, счарнеюць, ссохнуць. Сарві кветку — яна завяне і страціць сваю прыгажосць. Так і чалавек: забудзе сваіх продкаў, не будзе памятаць пра традыцыі, культуру — асуджаны на духоўную беднасць, шэрасць і аднастайнасць. Будзьце ж заўсёды памятлівымі, цікаўнымі, жывымі, удзячнымі сваім продкам.
Тэматыка конкурсных заданняў

(капітан каманды выбірае тэму і нумар пытання)
ФАЛЬКЛОР

Цудоўны скарб у творчасці народнай
Для нас сабраны мудрымі дзядамі.
Яго адкінуць — значыць без пашаны
Паставіцца да продкаў працавітых.

*Уладзімір Дубоўка*

ЭТНАГРАФІЯ

Сплывае ўдаль, што маем...
А былое нібы набліжаецца да нас.
Пылінку праху раздзьмувае час —
I з мёртвага ўспыхвае жывое.

*Мікола Арочка*

СПАДЧЫНА

Ад прадзедаў спакон вякоў
Мне засталася спадчына;
Паміж сваіх і чужакоў
Яна мне ласкай матчынай...

*Янка Купала*

ТРАДЫЦЫI

Валадар я нязлічаных скарбаў...
Мне з табою, мой скарб,
На планеце не цесна:
Я з табой —
I вялікі, і знатны, і дужы.
Я хачу
Пасяліць цябе ў сэрцах нашчадкаў,
Каб ніколі мяне папракнуць не змаглі...

*Ніл Гілевіч*

ФАЛЬКЛОР
1 2 3 4 5 6 7 8 9 10 11 12 13 14
15 16 17 18 19 20 21 22 23 24 25
ЭТНАГРАФІЯ
1 2 3 4 5 6 7 8 9 10 11 12 13 14
15 16 17 18 19 20 21 22 23 24 25
СПАДЧЫНА
1 2 3 4 5 6 7 8 9 10
ТРАДЫЦЫI
1 2 3 4 5 6 7 8 9 10 11 12 13 14
15 16 17 18 19 20 21 22 23 24 25
Фальклор

1. Складзі прыказку з пары слоў: улез — не магу. *(Улез у дугу — не кажы «не магу».)*
2. Адгадай казку, з якой узяты наступныя словы:
— Я заплаціў за вала гаспадару і еў, як свайго. А ты як сядзеш за стол, дык страх адразу на шыю скок і душыць! Праз гэта яна і худзее... *(Ад крадзенага не пасыцееш.)*
3. Загадка: Стаю на страсе, за ўсе трубы вышэй. *(Антэна.)*
4. Загадка: Круглае, гарбатае, вакол — махнатае, прыйдзе бяда — пацячэ вада. *(Вока.)*
5. Прыказка: катацца — любі. *(Любіш катацца — любі і саначкі вазіць.)*
6. Бліц-конкурс. Якая каманда за адну хвіліну на аркушы паперы запіша больш казак, у назве каторых ёсць слова «залаты...»? *(«Залатая яблынька», «Залаты птах», «Каток — залаты лабок», «Ох і залатая табакерка».)*
7. Загадка: Адбавім — большая будзе, прыбавім — меншая будзе. *(Яма.)*
8. Прыказка: дрэва — бацька. *(Якое дрэва, такі клін, які бацька, такі сын.)*
9. 3 якой народнай казкі наступныя словы:
— Занясу я гэтую гуску пану. Можа, ён за яе дасць крыху жыта. А там лебяда вырасце — як-небудзь і перакідаемся да новага хлеба... *(«Як мужык гусей дзяліў».)*
10. Загадка: Чорная макушка, жоўтая апушка. *(Сланечнік.)*
11. Загадка: Пятак мае, ды нічога не купіць. *(Свіння.)*
12. Прыказка: язык — Кіеў. *(Язык да Кіева давядзе.)*
13. Бліц-конкурс. Якая каманда за 2 хвіліны падбярэ больш народных прыказак, у каторых ужыта слова хто? *(Хто дбае, той і мае. Хто каго любіць, той таго і чубіць. Хто не працуе, той не есць. Хто пытае, той не блудзіць. Хто шукае, той знаходзіць. Хто цярплівы, той шчаслівы. Хто не бачыў новага, той і старому рад. Хто мажа, той і едзе...)*
14. Прыказка: дым — агонь. *(Дыму без агню не бывае.)*
15. Загадка: Не вада, але не суша, на лодцы не пераплывеш, нагамі не пяройдзеш. *(Балота.)*
16. Загадка: Чым больш мяне топчуць, тым лепшая я. *(Сцежка.)*
17. Прыказка: вуглы — пірагі. *(Хата слаўна не вугламі, а пірагамі.)*
18. Назавіце казку, у якой дзейнічаюць наступныя героі: баран, чалавек, гусі, воўк. *(«Лёгкі хлеб».)*
19. Бліц-конкурс. Адгадайце 5 загадак *(удзельнічаюць абедзве каманды)*.

1) Што з зямлі не падымеш? *(Цень.)*
2) Ты закрычаў — яно маўчала, ты замаўчаў — яно закрычала. *(Рэха.)*
3) Кіну не палку, заб'ю не галку, абшчыпаю не пер'е, з'ем не мяса. *(Рыба.)*
4) Ногі маю, але не хаджу, спінку маю, ды не ляжу. *(Крэсла.)*
5) Два брушкі, чатыры вушкі. *(Падушка.)*

20. Прыказка: ранняя — вочкі. *(Ранняя пташка дзюбку цярэбіць, а позняя — вочкі.)*
21. Прыказка: адзін — сем. *(Сем разоў адмерай, адзін раз адрэж.)*
22. Загадка: Не сеюць нас, не садзяць — мы самі расцём. *(Валасы.)*
23. Загадка: Адзін уваход — тры выхады. *( Кашуля.)*
24. Назавіце казку, у якой дзейнічаюць наступныя героі: рыбка, сірацінка Янка, дзядок,
каток, мышка, кароль, каралеўна. *(«Ох і залатая табакерка».)*
25. Бліц-конкурс «Галерэя казак» *(прымаюць удзел абедзве каманды, вядучы пачынае назву казкі, а ўдзельнікі заканчваюць)*.

Як Сцёпка... *(з панам гаварыў)*; Бацькаў... *(дар)*; Як курачка... *(пеўніка ратавала)*; Прагны... *(багацей)*; Як кот... *(звяроў напалохаў)*; Ганарыстая... *(варона)*; Ліса і... *(цецярук)*; Не кажы... *(«гоп», пакуль не пераскочыш)*; Сынок... *(з кулачок)*; Баран... *(бок абадран)*.

Этнаграфія

1. Жаночыя чаравікі, высокія, да паўлыткі, спераду шнураваліся. *(Шнуроўкі.)*
2. Абшыўка дошкамі драўляных пабудоў. *( Шалёўка.)*
3. Даччын муж. *(Зяць.)*
4. Узорысты тканы, вязаны, плецены, гафтаваны, вышыты выраб з лёну, бавоўны, шоўку для ўпрыгожвання жылога інтэр’еру. Мае разнастайную форму: прамавугольнік, квадрат, круг, многавугольнік, эліпс і інш. *(Сурвэтка.)*
5. Абутак, плецены з лыка. *(Лапці.)*
6. Спосаб апрацоўкі драўніны з дапамогай разца, нажа. *(Разьба.)*
7. Сынава жонка ў адносінах да яго бацькоў. *( Нявестка.)*
8. Дробнае ўпрыгожанне ў выглядзе нанізаных на нітку шарыкаў ці дробных прадметаў іншай формы, якое надзяваецца на шыю. *(Пацеркі.)*
9. Мужавы бацькі. *(Свёкар і свякроў.)*
10. Валакно, якое падрыхтавалі для прадзіва. *(Кудзеля.)*
11. Прылада для прадзення воўны ў хатніх умовах. *(Калаўрот.)*
12. Абутак з драўлянай падэшвай, які насілі вясной і ўвосень. *(Дзеравяшкі.)*
13. Ажурна-сеткавы выраб для аздобы бялізны, сурвэтак, абрусаў. *(Карункі.)*
14. Жончыны бацькі. *(Цесць і цешча.)*
15. Збіранне гатовых дароў прыроды. *(Збіральніцтва.)*
16. Жончына сястра. *(Швагерка.)*
17. Прылада для памолу зерня, ручны млын. *(Жорны.)*
18. Тоўстая доўгая палка з круглымі канцамі, якой што-небудзь таўкуць. *(Таўкач.)*
19. Даўнейшая назва шклозаводаў. *(Гута.)*
20. Братава жонка. *(Братавая.)*
21. Прастора паміж верхам столі і схіламі страхі. *(Гара, гарышча.)*
22. Бацькі мужа і жонкі ў адносінах паміж сабой. *(Сваты.)*
23. Кавальская печ для награвання металу. *(Горан.)*
24. Рамеснік, майстар, які вырабляе посуд з гліны. *(Ганчар.)*
25. Пчаляры, якія трымалі лясных пчол, *(Бортнікі.)*
Спадчына

1. Жылі-былі брат Якуб і сястра Яніна. Брат быў бедны, а сястра — багатая. Аднойчы пайшоў Якуб да Яніны, каб хоць кавалкам хлеба дапамагла. Сястра скупая была, сказала, што ключы ад клеці згубіла. I пачала яна нібы шукаць ключы, а брат чакаў-чакаў пад акном, не дачакаўся, пайшоў па дарозе ды паваліўся і памёр. Сястра ж ператварылася ў птушку і пачала лётаць па свеце і шукаць пакрыўджанага брата...

У якую птушку ператварылася сквапная сястра і як кліча свайго брата? *(У зязюлю; «Якуб, Якуб! Ку-ку! Ку-ку!».)*
2. Iстоты гэтыя незвычайныя. Зловяць яны якога маладога хлопца і давай яго казытаць. Казычуць і рагочуць самі. Толькі рэха разносіцца. А вось калі людзі іх зловяць, то яны плакаць пачынаюць. Слёзы ракой льюцца, пакуль людзі не зжаляцца і не адпусцяць.

Пра якіх істот ідзе размова? *(Пра русалак.)*
3. Даўным-даўно жылі працавітыя людзі. Лавілі рыбу, ставілі капканы на звяроў, збіралі ягады ды грыбы, капалі карэнне. А яшчэ некаторыя людзі шукалі ў лесе ў дуплах пчол і запасаліся мёдам. Знойдзе нехта дрэва з дуплом — абвяжа ствол. Іншыя людзі ўжо ведалі, што гэта дрэва мае гаспадара.
Але жыў сярод працаўнікоў шчырых і адзін гультай. Пайшоў ён аднойчы ў лес, цягаўся-цягаўся без толку, а есці хочацца! Бачыць — дрэвы стаяць абвязаныя, а ў дрэвах — дуплы. Зазірнуў у адно дупло — там мёд. Паласаваўся гультай. Яшчэ мядку захацелася. ! пачаў дупло за дуплом выдзіраць. Раззлаваўся Бог на гультая і рашыў пакараць.

Якім чынам? *(Ператварыў у мядзведзя.)*
4. Пра каго склаў свой верш Максім Багдановіч?

У цёмным небе — хараводы
Сіняватых зорак,
Ў цёмным небе свеціць месяц
Залатым сярпом...
Мы выходзім з цесных, душных
Падзямельных норак,
На зімовы цёплы вырай
Цягнемся-паўзём.
Ў полі, ў лесе нам усюды
Праляглі дарожкі!
Йстужкай рушымся між пушчы,
На сам перад — я.
Зіхацяць маёй кароны
Залатыя рожкі,
Цёмным блескам адлівае
Ўся луска мая.
Нам не трэба ні ад чога
Ноччу абароны:
А спаткаем чалавека, —
Порт рассцеле ён;
Залаты ражок яму
Я ўраню з кароны,
I па белай палатніне
Дальш мы папаўзём.

*(Пра Змяінага цара.)*

5. Развялося на зямлі шмат змей і жаб. Адзін чараўнік сабраў гадаўё паўзучае ды істот скакучых у адзін мех і загадаў слугу вынесці і выкінуць у бяздонне.
Слуга быў чалавекам вельмі цікаўным. Рашыў ён паглядзець, што ў мяшку, развязаў вяроўку, а гадаўё адтуль і палезла, і папаўзло, і распаўсюдзілася зноў па ўсёй зямлі. Даведаўся чараўнік, што нарабіў цікаўны слуга, і ператварыў таго у...

У каго ператварыў чараўнік свайго слугу? *(У бусла, а яшчэ загадаў усё жыццё збіраць змей ды жаб.)*
6. Было гэта ў той час, калі князі ваявалі паміж сабой за ўладу. Але ваявалі між сабой не ўсе, многія яшчэ трымаліся старых звычаяў і былі дружныя.
Напалі на суседняе Навагрудскае княства ворагі, і адзін князь, які валодаў горадам Свіцязь, рушыў на дапамогу другому. У родным жа горадзе засталася прыгажуня-дачка. I трэба ж было такому здарыцца, што іншыя ворагі напалі на гэты горад, а абараняцца лічы няма каму. I стала тады прыгажуня-князёўна маліцца, літасці прасіць у Бога. Пашкадаваў Бог няшчасных і ператварыў горад у...

У што ператварыўся горад? Што сталася з гараджанамі? *(У возера Свіцязь, людзей — у кветкі.)*
7. Ля шляху пасяліўся асілак і пабудаваў вялікі каменны млын на сем колаў. Звалі яго Менеск. Пачаў асілак малоць муку не толькі з зерня, а і з камення. Чуткі пра яго сілу і храбрасць разнесліся па ўсёй ваколіцы. Людзі адусюль цягнуліся ў гэтыя мясціны, бо ведалі: асілак не дасць іх у крыўду. У хуткім часе людзей пасялілася столькі, што на гэтым месцы ўзнік вялікі горад.

Аб якім горадзе расказвае легенда? *(Аб Мінску.)*
8. Жыў у адной мясціне асілак Брас. Пакахаў ён прыгажуню Друю. Але паклалі на яе вока яшчэ два хлопцы — Сноў і Снуд, ды дзяўчына на іх і ўвагі не звяртала. Вырашылі тады Сноў і Снуд забіць Браса. Падцікавалі асілка цёмнай ноччу і апусцілі яму на галаву сякеру. А каб ніхто не даведаўся пра страшнае злачынства, закапалі Браса ў зямлю. Друя доўга шукала на гэтым свеце свайго каханага, але так і не знайшла. Зразумела дзяўчына, што няма Браса жывога, і кінулася ў абдымкі рачных хваляў. Легендарныя ж імёны ўвайшлі ў геаграфічныя назвы.

Пра якія назвы ідзе размова? *(Горад Браслаў, п. Друя, р. Друйка.)*
9. Даўным-даўно напалі ворагі на адзін горад і ператварылі яго ў руіны. Але прайшоў час, і зноў на гэтым нясвежым месцы пасяліліся людзі.

Якую назву атрымаў новы горад? *(Нясвіж.)*
10. Бліц-конкурс «Адгадайце імёны язычніцкіх багоў».
Бог зімы. *(Зюзя.)*
Бог агню. *(Жыжаль, Зніч.)*
Бог грому і маланкі. *(Пярун.)*
Бог дабрабыту і мудрасці, апякун жывёлагадоўлі. *(Вялес, Велес.)*
Бог урадлівасці і кахання. *(Ярыла, Яр.)*
Бог Сонца. *(Дажбог.)*
Багіня веснавога абуджэння і кахання. *(Лада, Лёля, Ляля.)*
Традыцыі

1. Бліц-конкурс. Размяркуйце святы па парадку ў адпаведнасці з беларускім народным календаром *(пачынаючы ад Каляд)*:
Вербніца, Тройца, Вялікдзень, Купалле, Радаўніца, Каляды, Масленіца, Спас, Дзяды.
Адказ. Каляды, Масленіца, Вербніца, Вялікдзень, Радаўніца, Тройца, Купалле, Спас, Дзяды.
2. Назавіце сімвалічныя лічбы ў культуралагічным плане. *(7 — сям’я, сем дзён тыдня; 7 — Раство, Дабравешчанне, дзень нараджэння Івана Хрысціцеля (Яна); Сем разоў адмерай, адзін раз адрэж; Сямёра аднаго не чакаюць; сем колераў вясёлкі, сем нот, цудаў свету, стварэнне свету; 3 — у казках.)*
3. Назавіце дні тыдня, якія адпавядаюць наступным характарыстыкам: святая, цяжкі, радзіцельская *(бацькоўская)*, чысты. *(Нядзеля, панядзелак, субота, чацвер.)*
4. Бліц-конкурс. Якая каманда прывядзе больш прыкладаў, каб даказаць, што ручнік — адвечны спадарожнік чалавека ў жыцці. *(Бабка-павітуха прымала дзіця, на вяселлі — у сватоў, апускалі труну ў магілу, у чырвоным куце, ручнік-уціральнік, на крыжы, хлеб-соль.)*
5. Сатанінскай камбінацыяй лічыцца лік 666. Як зрабіць з гэтай камбінацыі лік самы моцны? *(Перавярнуць наадварот — 999.)*
6. У якім месяцы не спраўлялі вяселлі нашы продкі? *(У маі, каб не маяцца.)*
7. Які дзень тыдня ўтварыўся ад старажытнаяўрэйскага «шабаш»? *(Субота.)*
8. Бліц-конкурс. Размяркуйце словы адпаведна структуры нашага роду *(у парадку ўзрастання)*: муж, продкі, праўнукі, жонка, дзеці, дзяды, унукі, бацькі, нашчадкі. *(Продкі, дзяды, бацькі, муж, жонка, дзеці, унукі, праўнукі, нашчадкі.)*
9. 3 якім сямейна-абрадавым святам звязаны гэтыя прыказкі? Дапоўніце іх словамі, якія адсутнічаюць.
...*(жонка)* не лапаць, з нагі не скінеш, ...*(з мілым)* рай і ў шалашы, ...*(добрая жонка)* — дома рай, ...*(злая)* — хоць з хаты ўцякай; вазьмі ... *(у жонкі)* хоць татарку, абы вяла гаспадарку.
10. Бліц-конкурс. Дапоўніце пажаданні маладым на вяселлі.

Я дару нітак клубочак...
*(Каб быў першы сыночак.)*
Дару цябе дугою...
*(Каб не бегаў за другою.)*
Колькі ў вашай хаце куточкаў...
*(Каб столькі было сыночкаў.)*
Дарую меднымі...
*(Каб не былі беднымі.)*

11. Чаму забараняецца заліваць агонь вадой, пляваць на яго, датыкацца нажом, пераступаць праз агонь? *(Непрыхаваная дваістасць агню: тварэнне д’ябла, але Адам, прагнаны з раю, сагрэўся і захаваў яго для людзей; Бог запаліў перуном дрэва і дастаў нячысціка- спакушальніка; сагравае — знішчае.)*
12. Чаму нанач трэба закрываць калодзежы і посуд з вадой? *(Будуць купацца чэрці.)*
13. Назавіце дрэвы, якія сімвалізуюць мужчынскі і жаночы пачатак. *(Дуб і бяроза.)*
14. Што ў хаце лічыцца формай прыручэння агню? *(Печ.)*
15. Які сімвал шчасця можна знайсці на дарозе? *(Падкову.)*
16. Хто з’яўляецца гаспадаром-ахоўнікам хаты і двара? *(Дамавік.)*
17. Чаму зімовы абрад калядавання называюць «жартоўным карнавалам», «гульнёй»? *(Пераапрананні ў «казу», «мядзведзя», «каня», цыганку.)*
18. У якіх песнях і чаму кожная музычная фраза завяршаецца выклічнікамі «гу», «угу», «у»? *(У вяснянках, эфект рэха.)*
19. Бліц-конкурс. Якія народныя танцы зашыфраваны ніжэй?

П -- -- -- -- -- -- НЬ
К -- -- -- -- -- К
К -- -- -- -- -- -- К
П -- -- -- -- А
Л -- -- -- -- -- -- А

*(Падэспань, казачок, крыжачок, полька, лявоніха.)*
20. Якая традыцыя існавала пры выбары масці кароў? *(Колер валасоў у гаспадара.)*
21. Дзень гультаёў, злодзеяў і п’яніц. *(Пятніца.)*
22. Да якога летняга свята не ядуць яблыкаў? *(Да Спаса.)*
23. Навошта ў час Масленіцы закопвалі ў зямлю гаршчок з кашай? *(Ахвяра зямлі.)*
24. Дзеўка касу не пляце, птушка гнязда не ўе. На якое свята? *(На Дабравешчанне — 7 красавіка.)*
25. Назавіце два колеры, якія асабліва паважаюць беларусы. *(Белы і чырвоны.)*
Спіс літаратуры

Аляхновіч, А. М. Фальклор у выхаванні школьнікаў / А. М. Аляхновіч. — Мінск : Чатыры чвэрці, 2008. — 200 с.
Беларускія казкі / рэд.- уклад. А. С. Бржазоўскі. — Мінск : Парадокс, 2006. — 399 с.
Беларускія прыказкі, прымаўкі, фразеалагізмы / склад. Ф. Янкоўскі. — Мінск : Беларус. навука, 2004. — 494 с.